གྲྭ་ཚང་གི་དབུ་བཞུགས་སྐྱབས་གནས་མཁན་རིན་པོ་ཆེ་མཆོག་གིས་དུས་ཆེན་དང་འབྲེལ་བའི་བཀའ་སློབ་གསུང་བཤད་གནང་དོན།འཛམ་གླིང་ཞི་བདེའི་དེད་དཔོན་ཆེན་པོ་༸གོང་ས་༸སྐྱབས་མགོན་༸རྒྱལ་དབང་ཡིད་བཞིན་ནོར་བུ་མཆོག་དགུང་གྲངས་བརྒྱད་ཅུ་གྱ་གསུམ་ལ་ཕེབས་པའི་སྐུའི་འཁྲུངས་སྐར་དུས་ཆེན་གྱི་དགའ་སྟོན་ལ་གཞིས་བྱེས་བོད་མི་ཡོངས་དང་།མགོན་པོ་མཆོག་གི་བཀའ་སློབ་ལམ་སྟོན་ལ་རྒྱུན་དུ་ཉམས་བཞེས་དང་གུས་བརྩི་ཆེ་མཐོང་ཞུ་མཁན་གྱི་འཛམ་གླིང་མི་མང་ཡོངས་ལ་དགའ་ལྡན་ཤར་རྩེ་གྲྭ་ཚང་གིདགེ་འདུན་འདུས་མང་ཡོངས་ཀྱི་ཚབ་ཞུས་ཏེ།འཚམས་འདྲི་བཀྲ་ཤིས་བདེ་ལེགས་ཞུས་པ་དང་འབྲེལ།༸རྒྱལ་དབང་མཆོག་གིས་བོད་ནང་དུ་དགུང་ལོ་ཉེར་ལྔའི་བར་བསྐྱངས་པའི་མཛད་འཕྲིན་ཁག་དང་།དེ་རྗེས་བཙན་བྱོལ་དུ་ཕེབས་པ་ནས་ད་ལྟའི་བར་བོད་གཞུང་མང་གཉིས་ཀྱི་ཆེད་བསྐྱངས་དང་སྐྱོང་བཞིན་པའི་རླབས་ཆེན་གྱི་མཛད་འཕྲིན་སྤྱི་དང་།ཁྱད་པར་འགྲོ་བ་ཀུན་ལ་ཁྱབ་པའི་བྱམས་བརྩེ་དང་།མིའི་སེམས་ལ་བག་ཕེབས་དང་སྤྲོ་སྣང་རབ་ཏུ་སྟེར་བའི་བཅོས་མིན་ཞལ་རས་དགྱེས་བརྩེའི་འཛུམ་མདངས་དང་།བཞད་སྒྲ་དང་བཅས་འཛམ་གླིང་གི་ཡུལ་གྲུ་གང་སར་ཞབས་ཀྱིས་བཅགས་ཏེ།འཛམ་གླིང་ཞི་བདེ་དང་།རྒྱལ་སྤྱིའི་འཁྲུག་རྩོད་ཁག་ཞི་ཐབས།འགྲོ་བ་མིའི་བཟང་སྤྱོད་གོང་སྤེལ།ཆོས་ལུགས་མཐུན་སྒྲིལ།ཁོར་ཡུག་སྲུང་སྐྱོབ།འགྲོ་བ་མིའི་ཐོབ་ཐང་གི་འགན་ཁུར།མིའི་རིགས་སྤྱི་ལ་འཕྲད་བཞིན་པའི་ཐུན་མོང་གི་དཀའ་ངལ་སེལ་ཐབས་བཅས་ཀྱི་ཆེད།འགྲོ་བ་མིའི་རིགས་སྤྱི་ལ་ཁྱབ་པའི་བྱམས་བརྩེ་དང་འབྲེལ་བའི་བཟང་སྤྱོད་ཀྱི་རིན་ཐང་གོང་མཐོར་དང།ཆོས་ལུགས་ཕན་ཚུན་བར་མཐུན་ལམ་གོང་འཕེལ་དུ་གཏོང་རྒྱུ།རང་བྱུང་ཁོར་ཡུག་སྲུང་སྐྱོབ་བཅས་ལ་ཐུགས་དགོངས་རྒྱ་ཆེར་བཞེས་ཏེ།རྟེན་འབྱུང་གི་ལྟ་བ་དང་གཞན་ཕན་སྙིང་རྗེ་ཟུང་དུ་འཇུག་པའི་ལམ་བཟང་དེ་ཉིད་གང་ཉིད་ཀྱི་ཉམས་བཞེས་ཀྱི་ཐུགས་དམ་གྱི་མཐིལ་དུ་མཛད་ཅིང་།གཞན་ལའང་འཆད་སྤེལ་གཙོ་བོར་མཛད་པ་སོགས་སྐུ་གསུང་ཐུགས་ཀྱི་མཛད་པ་མཐའ་དག་འགྲོ་བ་མི་རིགས་སྤྱིའི་བདེ་དོན་ཆེད་གཏོང་གནང་མཛད་པའི་རླབས་ཆེན་གྱི་མཛད་འཕྲིན་བགྲང་ལས་འདས་པ་ཞིག་བསྐྱངས་དང་སྐྱོང་བཞིན་ཡོད་པ་བཅས་ལ་འཛམ་གླིང་ཁྱོན་གྱི་རྒྱལ་ཁབ་དང་ཚོགས་སྡེ་ཁག་འདྲ་མིན་ནས་ཆོས་དང་།རིག་གཞུང་།ཚན་རིགལྟ་གྲུབ།སེམས་ཁམས་རིག་པ་སོགས་སྡེ་ཚན་སྣ་ཚོགས་པའི་སྒོ་ནས་ཆེ་བསྟོད་དང་གཟེངས་རྟགས།ཕྱག་འཁྱེར།མཚན་གནས་སོགས་བགྲང་གིས་མི་ལང་བ་ཕུལ་ཏེ་༸རྒྱལ་དབང་མཆོག་ནི་དེང་འཛམ་གླིང་ནང་རྩོད་མེད་ཡོངས་གྲགས་ཐོག་གུས་བཀུར་དང་དགའ་མོས་ཆེ་ཤོས་ཞུ་ཡུལ་དང་།ཞི་བདེ་དང་བྱམས་བརྩེའི་མཚོན་རྟགས་དང་།མཚན་སྙན་ཆེ་ཤོས་སུ་གྱུར་ཡོད་པ་དང་།ཁོང་གི་མཛད་པ་འཕྲིན་ལས་དང་མཚན་སྙན་འཛམ་གླིང་ཕྱོགས་གང་དུ་ཁྱབ་པ་དེར་བོད་དང་བོད་མི་ཙམ་དུ་མ་ཟད།བོད་ཀྱི་ཆོས་དང་རིག་གཞུང་གཅིག་གྱུར་ཡིན་པའི་ཧཱི་མ་ལའི་མི་རིགས་རྣམས་ཀྱི་ཆེ་མཐོང་དང་མཚན་སྙན་ཡང་མཉམ་དུ་ཡོད་ཡོད་པ་ཞིག་ཡིན་པས།དེ་ལྟར་༸གོང་ས་མཆོག་གི་མཛད་པ་རྣམ་པར་ཐར་པ་རྣམས་ཤེས་པ་དང་བཀའ་དྲིན་རྗེས་སུ་དྲན་པའི་སྒོ་ནས་ཁོང་གིས་ལམ་སྟོན་བཀའ་སློབ་ཕེབས་པ་རྣམས་སྤྱི་སྒེར་ཚང་མས་གལ་འགངས་ཆེ་ཤོས་སུ་བརྩིས་ཏེ་ཉིན་རེའི་འཚོ་བའི་ནང་ཉམས་བཞེས་གནང་ཐུབ་པ་ཞིག་བྱུང་ན།༸རྒྱལ་བའི་འཁྲུངས་སྐར་དུས་ཆེན་སྲུང་བརྩི་ཞུས་པའི་དགོས་དོན་ཚང་གི་ཡོད་ཚུལ་སོགས་དུས་ཆེན་དང་འབྲེལ་བའི་བཀའ་སློབ་གཟབ་རྒྱས་གནང་།